Lurte eldre kvinne med ebola-test - stjal 9000 kroner
Senest onsdag måtte politiet i Oslo rykke ut på et «ebola-tyveri». I 12.15-tiden ble en eldre kvinne oppsøkt i sitt hjem på Grorud: – En kvinne sa hun skulle sjekke blodtrykket hennes for risiko for ebola. Kvinnen lot seg avlede, mens en annen person snek seg inn i hjemmet hennes og robbet henne for verdisaker. Blant annet rakk de å få med seg bankkortet og tømme det for 9000 kroner, forteller Line Henriksen, jourhavende førstebetjent ved Stovner politistasjon. Pengene ble tatt ut av minibanken på Romsås senter, før kvinnen klarte å sperre kortet. Det ble senere forsøkt å ta ut penger med kortet på nytt på Majorstua, men da var kortet sperret.I høst forekom denne typen tyveri av eldre i Groruddalen så ofte at Stovner politistasjon måtte nedsette en egen gruppe for å bekjempe hjemme-tyveriene. De pågrep flere personer, og ifølge dem selv «løste de problemet» for en periode. Men nå kan det tyde på at problemet er på vei tilbake. Ingen er foreløpig pågrepet for onsdagens tyveri. – Nå sjekker vi spor i saken, sier Henriksen. Kvinnen som ringte på døren blir beskrevet som mellom 30 og 35 år med østeuropeisk utseende og svensk aksent. Offeret vet ikke om hun snakket svensk eller gjorde til aksenten sin. – Dette er en kjent modus, og indikerer at de ofte har holdt på en stund. Det var en god del slike tilfeller i Oslo i fjor i alle bydeler. Vi har tatt en del østeuropeere tidligere, sier hun.Politiet i Groruddalen opplever at personer lurer seg inn i boligområder der det bor mange eldre, og at metodene varierer. Noen sier de er håndverkere, mens andre utgir seg for å være helsepersonell. Politiet advarer nok en gang mot å lukke opp for fremmede. Tyveriet denne uken er det siste tilfellet på en god stund, men ifølge Henriksen har det skjedd «en god del» ganger før. – Man må ikke slippe inn ukjente, lyder advarselen fra Henriksen.
Under påskudd av å sjekke Oslo-kvinnen for ebolasmitte, lurte to personer seg inn i huset – hvorpå de stjal for tusenvis.